b'\n_START_ARTICLE_\nImperatyvinis mandatas\n_START_PARAGRAPH_\nImperatyvinis mandatas (lot. imperativus \xe2\x80\x93 liepiamasis, \xc4\xafsakomasis) \xe2\x80\x93 renkamojo vietin\xc4\x97s, regionin\xc4\x97s ar valstybin\xc4\x97s atstovaujamosios vald\xc5\xbeios organo deputato mandatas su apribojimais, numatan\xc4\x8diais deputato atsakomyb\xc4\x99 u\xc5\xbe savo veiksmus ir duotus pa\xc5\xbeadus rink\xc4\x97jams.\n_START_SECTION_\n\xc4\xaegaliojimai\n_START_PARAGRAPH_\nImperatyvinis mandatas suteikiamas prie\xc5\xa1 rinkimus \xc4\xaf atstovaujam\xc4\x85j\xc4\xaf organ\xc4\x85 deleguojamam asmeniui ar asmen\xc5\xb3 grupei su priesakais kelti mandate nurodytus klausimus ar spr\xc4\x99sti numatytus u\xc5\xbedavinius. Imperatyvinis mandatas nesuteikia galimyb\xc4\x97s balsuoti slaptai. Imperatyvinis mandatas supaprastina deputato at\xc5\xa1aukimo i\xc5\xa1 parlamento mechanizm\xc4\x85 \xe2\x80\x93 galioja at\xc5\xa1aukimo teis\xc4\x97._NEWLINE_Vienas pirm\xc5\xb3j\xc5\xb3 imperatyvin\xc4\xaf mandat\xc4\x85 taik\xc4\x97 Abiej\xc5\xb3 Taut\xc5\xb3 Respublikos Seimas, kurio atstovai \xc4\xafgaliojimus gaudavo bajor\xc5\xb3 seimeliuose, kurijose ar kitose atstovus \xc4\xaf Seim\xc4\x85 turin\xc4\x8diose teis\xc4\x99 deleguoti institucijose._NEWLINE_Imperatyvinis mandatas b\xc5\xabdingas autoritarin\xc4\x97ms valstyb\xc4\x97ms, buvo taikomas tarybinio bloko \xc5\xa1alyse (TSRS, \xc4\x8cekoslovakija, Vengrija). Tik Lenkija, Rumunija ir Jugoslavija netaik\xc4\x97 imperatyvinio mandato pilna apimtimi - ten gal\xc4\x97jo b\xc5\xabti ir slaptas balsavimas. Demokratin\xc4\x97se valstyb\xc4\x97se imperatyvinio mandato n\xc4\x97ra, nes tai prie\xc5\xa1tarauja visuotinio atstovavimo principams. I\xc5\xa1imtis yra Bundesrato deputato imperatyvinis mandatas, nes Bundesratas formuojamas ne visuotiniais rinkimais, jo narius skiria \xc5\xbeemi\xc5\xb3 vyriausyb\xc4\x97s bei parlamentai ir jie atstovauja \xc5\xbeemi\xc5\xb3 interesams. I\xc5\xa1 dalies imperatyvines nuostatas prisiima kai kuri\xc5\xb3 valstybi\xc5\xb3 auk\xc5\xa1t\xc5\xb3j\xc5\xb3 parlamento r\xc5\xabm\xc5\xb3 atstovai \xe2\x80\x93 senatoriai, atstovaujantys ne visus rink\xc4\x97jus, o savo rinkimin\xc4\x99 administracin\xc4\x99 teritorij\xc4\x85.'